Document ID: 32004L0029

Kommissionens direktiv 2004/29/EF
af 4. marts 2004
om fastlæggelse af egenskaber og mindstekrav ved undersøgelse af vinsorter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 68/193/EØF af 9. april 1968 om handel med vegetativt formeringsmateriale af vin(1), senest ændret ved direktiv 2003/61/EF(2), særlig artikel 5 d, stk. 2, og
ud fra følgende betragtninger:
(1) Kommissionens direktiv 72/169/EØF af 14. april 1972 om fastlæggelse af egenskaber og mindstekrav ved undersøgelse af vinsorter(3) er blevet ændret væsentligt(4). Direktivet bør af klarheds- og rationaliseringshensyn kodificeres.
(2) I henhold til direktiv 68/193/EØF er medlemsstaterne forpligtet til at udarbejde et katalog over de vinsorter, der officielt er godkendt til anerkendelse samt til kontrol med standardformeringsmateriale på deres område.
(3) Vinsorternes godkendelse er underkastet fællesskabsbetingelser, hvis overholdelse bør sikres ved officielle undersøgelser, særlig ved dyrkningskontrol.
(4) Undersøgelserne bør omfatte et tilstrækkelig stort antal kendetegn og egenskaber, som gør det muligt at beskrive sorterne.
(5) De kendetegn og egenskaber, som undersøgelserne mindst må omfatte, bør fastsættes på fællesskabsplan.
(6) Desuden bør der fastsættes mindstekrav med hensyn til undersøgelsernes udførelse.
(7) Fastlæggelsen af kendetegn, egenskaber og mindstekrav bør ske under hensyntagen til det videnskabelige og tekniske niveau.
(8) De foranstaltninger, som er fastsat i dette direktiv, er i overensstemmelse med udtalelse fra den stående Komité for frø- og plantemateriale henhørende under landbrug, havebrug og skovbrug.
(9) Nærværende direktiv bør ikke berøre medlemsstaternes forpligtelser med hensyn til de i bilag III, del B, angivne frister for gennemførelse i national ret af de i bilaget omhandlede direktiver -
UDSTEDT FØLGENDE DIREKTIV:
Artikel 1
Medlemsstaterne bestemmer, at de officielle undersøgelser med henblik på godkendelse af vinsorter mindst skal omfatte de i bilag I anførte kendetegn.
De påser, at de mindstekrav, som nævnes i bilag II, er opfyldt ved undersøgelserne.
Artikel 2
Direktiv 72/169/EØF, som ændret ved det i bilag III, del A, anførte direktiv, ophæves, dog uden at dette berører medlemsstaternes forpligtelser med hensyn til de i bilag III, del B, anførte frister for gennemførelse i national ret af direktiverne.
Henvisninger til det ophævede direktiv gælder som henvisninger til nærværende direktiv og læses efter sammenligningstabellen i bilag IV.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 4. marts 2004.

Labels: 3
6